高斯達

華士古·利德·迪·阿美打·埃·高斯達係葡萄牙海軍少將，第124任澳門總督。

高斯達喺里斯本出世，曾喺印度、安哥拉、莫三鼻給同畿內亞比紹任職，1974年4月25日參加葡國康乃馨革命，其後出任葡國內政部長同埋代總理。

1981年6月16日，高斯達嚟澳門就任第124任澳門總督。曾訪問北京、廣州及珠海，就當時嘅澳門填海問題進行意見交流，亦多次出訪外地，推介澳門。

任內亦重視民生發展，關注澳電運作，為電力公司編訂規則、重罰偷電、追收欠款等。另外，喺佢任內，澳門政府同英國大東電報局合作，組成澳門電訊，結束澳門官辦電話事業。

1982年，高斯達同FAG集團簽署合約，耗資638萬澳門幣，研究喺澳門興建機場嘅可行性，被視為建設澳門國際機場嘅第一步。

1983年10月28號為當時嘅澳門國立圖書館揭幕。

1984年，高斯達頒布《澳門行政組織架構總綱》，全面系統地檢討公共行政體制，再度嘗試令澳門公共行政從法理上獨立於葡國系統，理順行政關係，簡化行程序，加強行政組織嘅靈活性同埋公務員對公共行政嘅參與感，提高行政運作嘅效率同效益。高斯達因為同立法會就修改法令條文出現較大嘅意見分歧，獲當時嘅葡國總統同意後，解散立法會，成為澳門史上唯一一次由總督解散立法會嘅重大政治事件。另外，同年將選舉權開放畀冇葡國國籍嘅華裔居民。

1986年5月，高斯達離任返回葡國，由馬俊賢繼任總督。

個人榮譽 
 東亞大學榮譽公共行政博士

攷 

葡萄牙人
澳門總督
類:澳門大學榮譽博士